Diari Oficial de la Generalitat Valenciana


Sumari del DOGV 8474, del 29-01-2019 (2019/711)

ORDRE 4/2019, de 15 de gener, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'acorda iniciar el procediment de declaració del Paratge Natural Municipal Umbría de la Huerta, al terme municipal de Vallanca.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8474

Data del DOGV
:   29-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/711


Data del document
:   15-01-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

ORDRE 4/2019, de 15 de gener, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'acorda iniciar el procediment de declaració del Paratge Natural Municipal Umbría de la Huerta, al terme municipal de Vallanca. [2019/711]  
  
El paratge denominat Umbría de la Huerta, que es declara paratge natural municipal, és un enclavament singular constituït pel riu Boïlgues al seu pas per Vallanca que, juntament amb els horts d'anouers, els tallats i els boscos desenvolupats, forma en conjunt un paisatge gran valor natural mereixedor de la protecció que li atorga la figura de paratge natural municipal.  
El paisatge del riu Boïlgues al pas pels voltants de Vallanca i de les seues ribes representa l'eix del paratge, de caràcter fluvial i complex, que integra diferents ambients com el llit, les ribes i la Veguilla que, juntament amb els tallats i els vessants, forma el paisatge de la Umbría de la Huerta. Aquesta circumstància, s'uneix a la presència d'hàbitats d'interés com els boscos baixos de salzes (Salix sp.) i xops (Populus sp.), els boscos mediterranis de pi negre endèmic i els alzinars de Quercus ilex i Quercus rotundifolia.  
Quant a la vegetació, predomina la pinassa (Pinus nigra), acompanyada per carrasques (Quercus ilex). També trobem el roure valencià (Quercus faginea) en la zona d'ombria. A més, cal destacar la presència d'arbres monumentals com la savina del pla i que la pinassa forma arbredes singulars, així com la presència del bosc de galeria que acompanya el riu Boïlgues.  
La relació de fauna és molt abundant, hi figuren espècies d'amfibis i rèptils, entre les quals hi ha l'ofegabous (Pleurodeles waltl), espècie vulnerable; mamífers, entre els quals hi ha grans mamífers com el senglar (Sus scrofa), cabirols (Capreolus capreolus), cérvols (Cervus elaphus) i la cabra salvatge (Capra pirenaica) en les zones més escarpades. Cal esmentar la presència de quiròpters, afavorits per les condicions de muntanya escarpada amb gran quantitat de coves i cavitats. En relació amb les aus, la diversitat d'ambients (rocam, ribera i matoll) afavoreixen la presència d'una gran diversitat d'espècies com l'àguila de panxa blanca (Aquila fasciata), el falcó pelegrí (Falco peregrinus) i el duc (Bubo bubo). Altres espècies són el voltor (Gyps fulvus), la gralla de bec roig (Pyrrhocorax pyrrhocorax) i la merla blava (Monticola solitarius). Quant a aus d'ambients fluvials cal esmentar la merla d'aigua (Cinclus cinclus), la cueta torrentera (Motacilla cinerea), el caragolet (Troglodytes troglodytes), el rossinyol (Luscinia megarrynchos) i el rossinyol bord (Cettia cetti). També cal esmentar espècies de les copes dels arbres de ribera com l'oriol (Oriolus oriolus), el picacarrasques (Picus viridis) i rapinyaires nocturnes com el caro (Strix aluco) i el cornudet (Otus scops); aus rapaces de major preferència forestal com l'àguila marcenca (Circaetus gallicus), l'astor (Accipiter gentilis), l'esparver comú (Accipiter nissus), les preses d'aquestes com el tudó (Columba palumbus), la tórtora (Streptopelia turtur), el picot garser gros (Dendrocopos major) i aus menudes com la mallerenga petita (Parus ater), la mallerenga emplomallada (Lophophanes cristatus) i el raspinell (Certhia brachydactyla); espècies d'aus de zones de matoll com el soliguer (Falco tinunculus), la perdiu (Alectoris rufa), la cogullada (Galerida chistata), el botxí meridional (Lanius meridionalis), l'abellerol (Merops apiaster) i diverses espècies de busqueretes entre altres espècies, així com l'alosa becuda (Chersophilus duponti). I quant a la ictiofauna, cal esmentar la truita (Salmo trutta), el barb mediterrani (Barbus guiraonis), la madrilla del Túria (Parachondrostoma turiense) i l'alburn (Alburnus alburnus), espècie al·lòctona.  
  
El paisatge es compon del riu, com a eix vertebrador amb un bosc de ribera associat en els seus marges, dels vessants de pendents pronunciats amb arbratge desenvolupat, de regalls de roca calcària sense vegetació i de les zones altes de muntanya amb vegetació forestal. El bosc de ribera amb la seua variabilitat cromàtica estacional, característica que li atorga la presència d'arbres caducifolis, els forts pendents dels vessants i les vistes del nucli urbà de Vallanca, així com de la serra de Javalambre des de les zones més elevades, atorguen al paratge una qualitat paisatgística elevada.  
Des del punt de vista de l'ús públic, el paratge presenta un potencial important per al desenvolupament d'activitats relacionades amb el turisme rural i el senderisme gràcies a la presència d'infraestructures i de senders homologats com la ruta de Cavanilles i la ruta del Boïlgues i del Val.  
D'una altra banda, l'article 28 de la Llei 11/1994 esmentada articula un règim de protecció preventiva aplicable als àmbits territorials afectats pels projectes de declaració d'espai protegit, amb caràcter cautelar fins a l'aprovació del decret de declaració corresponent. Aquest règim permet habilitar les mesures necessàries per a evitar la deterioració dels valors objecte de protecció durant aquest període. La forma d'aplicació d'aquestes mesures cautelars s'estableix mitjançant acord del Consell.  
  
Per tot això, en exercici de les competències i atribucions conferides per la Constitució, l'Estatut d'Autonomia i el conjunt de la legislació ambiental estatal i autonòmica d'aplicació al cas, és procedent iniciar l'expedient de declaració del Paratge Natural Municipal Umbría de la Huerta al terme municipal de Vallanca, i a aquest efecte,  
  
  
  
ORDENE  
  
Article 1  
1. Iniciar el procediment de declaració del Paratge Natural Municipal Umbría de la Huerta al terme municipal de Vallanca, l'àmbit territorial del qual figura com a annex a aquesta ordre.  
2. Aquest àmbit inicial podrà ser objecte d'ampliació durant el procediment de declaració del paisatge protegit, a proposta de l'ajuntament afectat territorialment per l'ampliació esmentada.  
  
Article 2  
1. De conformitat amb allò que disposa l'article 28 de la Llei 11/1994, de 27 de desembre, d'espais naturals protegits de la Comunitat Valenciana, durant la tramitació dels plans no podran realitzar-se en tot el seu àmbit territorial actes que suposen una transformació sensible de la realitat física i biològica que puguen arribar a fer impossible la consecució dels objectius de l'esmentat pla.  
  
2. Les mesures cautelars a què fa referència l'apartat anterior, de conformitat així mateix amb l'article 28 de la Llei 11/1994, tindran una vigència màxima de tres anys i podran ser complementades i especificades, per a un millor compliment dels seus objectius, mitjançant un acord del Consell a proposta de la Conselleria d'Agricultura, Medi Ambient, Canvi Climàtic i Desenvolupament Rural.  
  
Article 3  
Es faculta la Direcció General de Medi Natural i d'Avaluació Ambiental de la Conselleria d'Agricultura, Medi Ambient, Canvi Climàtic i Desenvolupament Rural per a realitzar les actuacions tendents a la declaració del paisatge protegit, amb la tramitació prèvia de l'expedient d'acord oportú amb el procediment previst legalment.  
  
  
DISPOSICIÓ FINAL  
  
Aquesta ordre produirà efectes el mateix dia de la publicació en el Diari Oficial de la Generalitat Valenciana.  
  
Contra aquest acte, que posa fi a la via administrativa, pot interposar-se potestativament recurs de reposició davant de la consellera d'Agricultura, Medi Ambient, Canvi Climàtic i Desenvolupament Rural en el termini d'un mes comptat des de l'endemà de la publicació, o impugnar-se directament davant de l'ordre jurisdiccional mitjançant la interposició de recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 15 de gener de 2019  
  
La consellera d'Agricultura, Medi Ambient,  
Canvi Climàtic i Desenvolupament Rural,  
ELENA CEBRIÁN CALVO